Naš grad bakama i djedovima plaća 250 eura za čuvanje unučadi

Nakon Samobora, još jedan grad uvodi plaćanje “baka-servisa” za čuvanje male djece.

Riječ je o Križevcima koji se godinama bore s neupisanom djecom u vrtiće u kojima nema dovoljno mjesta. Gradonačelnik Križevaca Tomislav Katanović ističe za RTL Danas kako mjesečnu naknadu za čuvanje djeteta mogu dobiti i nezaposleni roditelji.

“Ono što je naš plan jest da mjera ne bude samo baka-djed servis, nego da to proširimo i na roditelje koji su kod kuće – mamu ili tatu. Nema razloga zašto se i oni ne bi mogli koristiti ovom mjerom“, tumači Katanović.

Čelni čovjek grada otkriva kako između 120 i 140 djece trenutno nije upisano u dječji vrtić: „Kapacitete vrtića nije moguće riješiti preko noći, to je proces koji traje najmanje pola godine do godinu dana. Ovom mjerom možemo barem malo smanjiti pritisak”.

Ako bude dovoljno novca u gradskom proračunu, mjera “baka-servis” mogla bi zaživjeti već ove godine, navodi RTL Danas.

Objava Naš grad bakama i djedovima plaća 250 eura za čuvanje unučadi pojavila se prvi puta na Danica.hr.