Bakica u Zagorju naoružana do zuba: našli joj osam pušaka i četiri pištolja

Zagorska umirovljenica optužena je za nedopušteno posjedovanje i izradu vatrenog oružja.

Policijski istražitelji u kući su joj našli pravi arsenal: četiri pištolja, pet pušaka, strojnicu, automatsku i poluautomatsku pušku.

Oružje je pronađeno u obiteljskoj kući u zagorskome seocetu Cvetlin blizu Trakošćana, poznatom po autentičnom etno festivalu i kiselom vinu.

Općinsko državno odvjetništvo u Varaždinu kaže kako je podiglo optužnicu protiv žene (66) zbog počinjenog kaznenog djela nedozvoljenog posjedovanja, izrade i nabavljanja oružja i eksplozivnih tvari. Prijeti joj do pet godina zatvora.

“Okrivljenu 66-godišnjakinju tereti se da je u svojoj obiteljskoj kući u mjestu Cvetlin neovlašteno držala dva signalna pištolja prerađena u vatreno oružje, pet pušaka i dva pištolja domaće izrade, strojnicu, automatsku i poluautomatsku pušku”, otkrivaju tužitelji.

Nije poznato otkud zagorskoj ‘bakici’ tolika količina oružja. Je li možda očekivala neki napad sa zapada, s obzirom da je Cvetlin blizu slovenske granice, pa se do zuba naoružala? Vrag bi je znal…

Objava Bakica u Zagorju naoružana do zuba: našli joj osam pušaka i četiri pištolja pojavila se prvi puta na Danica.hr.