Luka baki iz banke maznuo 92.000 eura pa kupio bmw i mercedes

Luka (22) je krivotvorio bakinu punomoć kako bi joj s računa u banci maznuo čak 92.000 eura. Tim je novcem kupio bmw i mercedes.

Prema optužnici, unuk je u više navrata dolazio u poslovnice Zagrebačke banke te djelatnicima predočavao krivotvorenu punomoć bake s lažnom ovjerom javnog bilježnika. Sve se događalo na području Zagreba.

Prvo su mu s oročenog depozita, ništa ne sumnjajući, isplatili 40.000 eura, a potom u više navrata ukupno 52.300 eura s deviznog računa. Kad je shvatila da je prevarena, baka je unuka odmah prijavila policiji. Zaba joj je podmirila štetu ne čekajući presudu.

Prijeti mu zatvor

“Luka me tražio novac da si kupi auto, ali nisam mu dala jer imam još sedmero unučadi i nije u redu da pomognem samo njemu. Ali, nakon kraćeg vremena primijetila sam da je unuk kupio novi sportski bmw crne boje, nakon čega me više nije tražio novac”, ispričala je baka.

Godinu dana kasnije, dodala je umirovljenica, primijetila je da Luka ima novi sportski mercedes bijele boje. Posumnjala je da je neovlašteno digao novac s njezinih računa u banci jer on tog novca nije imao. Zato je otišla u Zabu i odmah shvatila što je učinio.

Državno odvjetništvo je nakon provedene istrage ovaj tjedan podignulo optužnicu protiv Luke tereteći ga za kaznena djela prijevare i krivotvorenja. Dokažu li mu krivnju, prijeti mu višegodišnji zatvor.

Objava Luka baki iz banke maznuo 92.000 eura pa kupio bmw i mercedes pojavila se prvi puta na Danica.hr.